- YOHAAN
- <
- 12
- >

12
Yesus ’Koshkunu Is ka Yina P̱i’dnaŋ Gana/ mo e Pam Beeṯaniya mo
1 Acim ’koni pe’de/ nṯwa/a/ ki Mompe’kup̱anyolos mo dhala Yesus p̱u’dki’d e Pam Beeṯaniya mo e mo jin pikin ma Li/aasar mo a’di jin ’de’kkin ma Yesus ’peni mowu mo be. 2 Dhali uni miiki a’di tonṯe/ mo. Marṯẖa a’di miiki’da ṯu’c mo, hila Li/aasar a’di ta jan ṯal ’de/ e bwam uni gwansan kun ’kokina tharabeesa nyaḵki a’di mo be. 3 Mariyam bu’thki’da yina p̱i’dnaŋ gana/ jin ’bitha yol she/ ki ’bi’th mo jin din ma raṯul ’de/ mo be. Dhali a’di ki ’kosh sho’k ma Yesus mo dhali shumuṯ a’di sho’k ka mur’kup̱ piti mo, dhali gu’b a’di ’tu’dkunu mo ka shim ma p̱i’dna/ mo be. 4 Hila Yahuusa Isḵariyuuṯi a’din ṯal ’de/ ’peni imanciḵ a’di gwo mo (a’di jin midi ’ciṯẖ a’di is ki gwo mo) o gwo mo ki: 5 Atinta ’konuki yola p̱i’dna/ yansan ka riyaal iss*miyyaṯeen ’kwanimpa i’kume’d mo dhali c̱iki ’kwani kun hatha’ko’d mo? 6 Gwo yansan ona a’di, yisa mmotan ma du a’di pa yisa gom ’kwani kun hatha’ko’d mo, hili haali/ a’di ta’da ’di/ mo, dhali mmotana a’di ka jisilaan ma guurush mo tani a’di ki pil mo ki ’pen mo mmo’do uni mo. 7 Yesus ki o gwo mo ki: Dhalka yim mo ma. Dhalka yim kar a’di igama tee jin minu kan aha/ mo. 8 ’Kwani kun hatha’ko’d ’koni um isa yempa/ mo, hili um mini ’koki ta gi aha/ isa yempa/ mo.
Awu’th jin Wudhu Ap̱owa Li/aasar mo
9 Dhana waambuhany ’Kwani Yahuuda/ ka ris da/arki gwo mo ki a’di di’di mun mo tani dhali uni p̱u’dkin mo, yisa jasi ’te/ gom gway ma Yesusa, hili si’da/ mmop̱ara Li/aasar e mo a’di jin ’de’kkina a’di ’peni mowu mo be. 10 Wakan igasiis kun can mo thosonki gwo mo mmokara Li/aasar mmowu si’da/ mo be, 11 haali/ gom gway gi a’di mo tani ’Kwani Yahuuda/ ka ris ’kokini mo/ii mo dhali gama Yesus gwo is mo be.
Mo jin P̱inu Mii E mo Mmocic̱ Pa Urushaliim mo
12 Dhali ka tee jiŋ ’ko’d mo tani awaambuhany ’kwani uni p̱u’dkin e mo ma yuḵ jin yuḵu ka tul ’kup̱ mo mmociḵkina uni gwo ka Yesus midi p̱u’dku/ e Pa Urushaliim mo be. 13 Wakan uni ḵwa/kina biny jeṯẖkum mo dhali ii mo mmoraḵ a’di ibway mo mmocuu gwo mo ka: Hosanna. Mom’bor mii gom a’di jin p̱u’dki’d ki gway gi Tap̱a mo, isa Maliḵ gi ’Kwani ma Israyiili. 14 Dhala Yesus a’di gamki ari thuluny mo dhali mer a’di ap̱o/ mo me’d gwo jin ’kwarkunu mo ki:
15 Dhalku/ is ki ḵo/ mo, ’bwa/ ma Sihyuun.
Hili mo mo ma. Amaliḵ pini a’di p̱u’dki’d mo
mmomer ari thulunya p̱o/ mo be.
16 Imanciḵ gwo ’koki mish gwo yansan ’bani ṯwa/a/ mo be. Hili ka Yesus karkunu cam piti eya tente/ mo tani dhali yan’ko’d uni kakina gwo yansan e mo jin ’kwarkunu mo gom a’di mo dhali jin miikunu mo gom a’di mo be. 17 Dhala waambuhany ’kwani ’kokin nyaḵki a’di mo me’d jin yuḵkina a’di aLi/aasar ’peni jis jwa mo dhali ’de’k a’di ’peni mowu mo tani uni o gwo mo gom a’di mo be. 18 Dhali ’kup̱ gwo a’dani, a’di iikin ma waambuhany ’kwani mo mmoraḵ a’di ibway mo mmociḵkina uni gwo mo gom miimer yansan jin miikina a’di mo be. 19 Dhali yan’ko’d ’Kwani P̱arisiyiin oki gwo ka rem ’kup̱ mo ki: Misha uma, um moli toŋ kamu/ mii mo, hili aris ’kwaniny’ceshi ’baar mo iikin mo mmobaṯẖ a’di nsho’k mo be.
Ya/ gi ’Kwani Minu Mii ’De’k mo
20 Dhali e bwaman uni gwansan kun iikin ka gagamis mo mmoluŋ ka cim jin yuḵuwa yuḵ mo tani unin tiya gwahan ita ’Kwaniŋ Griḵi mo be. 21 Wakan uni gwansan p̱u’dkina P̱ilibbus mo, a’di jin ta wathi/ ’peni Pam Beeṯsayda e Pany Jaliil mo, dhali uni o a’di gwo mo ki: Tap̱a, aman ona bwayi mmop̱ara Yesus e mo be. 22 Dhala P̱ilibbus yaki’d mo dhali ṯorka Andaraawus gwo mo. Dhala Andaraawus yaki’d mo nyaḵka P̱ilibbus mo dhali uni ṯorkina Yesus gwo mo be. 23 Dhala Yesus ki thoḵ uni gwo mo ki: Mo p̱u’dki’d mo gom Ya/ gi ’Kwani ki a’di minu kar ca eya tente/ mo be. 24 Ka jiŋ gana/, ka jiŋ gana/ aha/ ona um gwo mo ki: Isi ciki/ waḵki/ emen pos diki biṯa ’cesh dhali wu mo tani a’di midi di a’di ’de/ mo. Hili waḵki/ a’di ki wu mo tani a’di midi dho’th maman kagahara mo be. 25 A’diyin jin enki mondiki/em piti mo tani midi this a’di e mo, dhali a’diyin jin shi/ki mondiki/em piti i e mo e mony’cesh yansan mo tani a’di midi kar a’di ntagi mondiki/e ki sule/ ya ye ’ba/ mo. 26 Waḵki/ wathin ṯal ’deŋ kamu/ midi mii aha/ to mo tani a’di midi mii baṯẖ aha/ nsho’k mo be. Dhali mo yin jin miga/ di mo tani a’di imina c̱iŋkinam pemi di si’da/ mo be. Waḵki/ wathin ṯal ’deŋ kamu/ midi mii aha/ to mo tani Ababa midi taḵ a’di mo be.
27 Dhali shwane/ aḵashiram pem ṯocu bwa mo, dhali aha/ mina i/o kata mo? Ababa. /E ki woṯẖi aha/ ’peni mo yansan mowa? Yisa. Haali/ gom ’kup̱ mii yan mo tani aha/ p̱u’dkina mo e mo yansan mo be. 28 Ababa, kari /e gway pini ki ca mo. Dhali yan’ko’d ’twa/ p̱u’dki’d ’peni momis mo mmo/o gwo mo ki: Aha/ karkina a’di ki ca mo dhali aha/ mina kar a’di ki ca doḵ/e mo be. 29 Dhala waambuhany ’kwani kun doshkin ki ’dishe/ ciḵki a’di mo dhali okin ki a’di ta’da sho’k jin dorki’d mo. Kun tiya o gwo mo ki: Aman’doyu gwo a’di ṯorki gwo e a’di mo be. 30 Dhala Yesus ki thoḵ gwo mo ki: ’Twa/ yansan p̱u’dki’d gom gway bum mo, yisa gom gway pema. 31 Dhali mo jin minu tor gwo ’twa/a ’cesh gi gwon dwall e mony’cesh yansan mo tani a’di p̱u’dki’d mo. Dhali tap̱a ma ruma ’cesh yansan minu biṯ ka pije/ mo be. 32 Dhali aha/, ki aha/ minu ’de’k mo ’peni mony’cesh yan mo tani aha/ mina dira ris ’kwani ’baar mo e is pem mo be. 33 A’di oki gwo yansan mo mmoṯor ’pemen jwa jin mina a’di wu mo be. 34 Dhala waambuhany ’kwani thoḵki a’di gwo mo ki: Aman ciḵkina gwo mo ’peni gwoŋḵan jin c̱ikunu mo ka Ḵrisṯẖos midi c̱a’b ki sule/ sule/ mo. Ba /e o gwo kan mana ki Ya/ gi ’Kwani minu mii ’de’k mo? Ki Ya/ gi ’Kwani jana a’dan? 35 Yesus ki thoḵ uni gwo mo ki: Moŋkush midi nyaḵ di e um ari’ceenne/ mo. Iiyi/ um mo ki moŋkush di’d naskina/ mo, isi ciki/ ki mondhurumi’d midi diki kum um mo. A’diyin jin yaki’d e bwam mondhurumi’d mo tani diki mish mo jin yakina a’di mo be. 36 Ki um ta gi moŋkush mo tani gami gwo is e moŋkush mo ki um mini ’taki war ki iya/ gi moŋkush mo be.
’Kwani Yahuuda/ kun Dar gi Gwoŋ Gam Is mo
Ka Yesus oki gwo yansan mo tani a’di yaki’d mo dhali bag is piti ’peni uni mo be. 37 Ba a’di miiki miimer ka ris ibwambori uni mo tani hili uni ’koki gam a’di gwo is mo be. 38 A’di ta gwo jin okin ma manc̱i gwo ma Arumgimis kadhamo/ mo jin ta’da Ishaya mo jin minu thim moyi jin o gwo mo ki:
Tap̱a, kaja gamki gwom bana jin c̱inu is mo
dhali eya ja ṯorkunu abi gi Tap̱a i e mo?
39 Wakan uni mol a’di gwo gam is mo be. Haala Ishaya doḵ/e o gwo mo ki:
40 A’di ’dap̱ki uni em buni mo mmota ja’da/ mo dhali ’bi’thki uniya dum buni mo,
isi ciki/ ki uni mini ’taki p̱ar e ki em buni mo dhali nyiṯẖ ka dum buni mo,
dhali ṯu’k mo gom aha/ mmowac̱ uni mo be.
41 Ishaya oki gwo yansan haali/ a’di mishki monycam piti mo dhali o gwo gom a’di mo be. 42 Bahili ’kwani ka ris isi uni gun ta gi moshirr mo tani gamki a’di gwo is mo, hili gom moŋḵo/ is gom ’Kwani P̱arisiyiin mo tani uni ’koki pi gwo mo be, isi ciki/ uni minu ’taki ur ka pije/ ’peni gu’b gi montul is buni mo be. 43 Haali/ uni enki montaḵ ’peni ’kwani mo mmodhal montaḵ ’peni Arumgimis e i is mo.
Gwo ma Yesus jin Midi Ta Gwo gi Dwalli ’Kwani mo
44 Dhala Yesus cuuki’d kagahara dhali o gwo mo ki: A’diyin jin gamki aha/ gwo is mo tani diki gam aha/ gwo is jasi ’te/ mo, hili a’di gamki a’di jin hashki aha/ gwo is mo be. 45 Dhali a’di jin p̱arki aha/ e mo tani p̱arki a’di jin hashki aha/ e mo. 46 Aha/ p̱u’dkina mo mmota moŋkush ma ’cesh yan mo ki a’diyin jin midi gam gwo is e aha/ mo tani midi diki ṯikir di mo e mondhurumi’d mo be. 47 Waḵki/ wathin ṯal ’deŋ kamu/ ciḵ gwo jin oka/ mo dhali diki dhu uni mo tani aha/ dinaki dwall a’di gwo mo, haali/ aha/ dinaki p̱u’du/ mo mmodwall ’kwaniny’cesh gwo mo, hili mmowoṯẖ ’kwaniny’cesh mo be. 48 A’diyin jin ushki aha/ mo dhali diki bu’th gwom pem jin oka/ mo tani a’di ta gi jan ṯal ’deŋ kamu/ jin midi dwall a’di gwo mo. Gwo jin oka/ mo tani a’di midi ta gwon dwall piti ka cim jiŋ ’ko’d mo. 49 Haali/ aha/ dinaki o gwo ’peni moshirr pem gana/ mo. Ababa jin hashki aha/ mo tani a’di ki is piti c̱iki aha/ gwoŋḵan jin ’kwarkunu mo gom gwo jin miga/ i/o mo dhali gwo jin miga/ iṯor mo. 50 Dhali aha/ misha gwoŋḵan piti jin ’kwarkunu mo ki a’di ta gwo gi mondiki/e ki sule/ sule/ ya ye ’ba/ mo. A’di jin oka/ mo tani okika/ me’d jin ḵankin ma Baba aha/ gwo mo be.

- YOHAAN
- <
- 12
- >

*12:5 miyyaṯeen

© 2005 SIM